Source: https://lb.hu/hu/sajto/2019-visszajelzesek-eve-kuria-felevzaro-sajtotajekoztatoja
Timestamp: 2020-06-06 16:28:30
Document Index: 15860547

Matched Legal Cases: ['Kúria ', 'Kúria\n', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

2019 a visszajelzések éve – a Kúria félévzáró sajtótájékoztatója | Kúria
2019 a visszajelzések éve – a Kúria félévzáró sajtótájékoztatója
A visszajelzések évének nevezte a 2019-es esztendőt a Kúria elnöke. Dr. Darák Péter és a Kúria vezetői félévzáró sajtótájékoztatót tartottak 2019. december 10-én, Budapesten, a Múzeum Kávéházban.
A legfőbb bírói fórum vezetője kifejtette, az idei évben nyugvópontra juthatnak az igazságszolgáltatást érintő jogalkotási kérdések. A bírósági rendszert érintő törvénymódosítási javaslatok kapcsán leszögezte, „a bírák érdekeltek abban, hogy a Kúria alkotmányos helyzete megerősödjön”. Darák Péter hangsúlyozta, a Kúriának a jövőben is megkülönböztetett szerepe lesz az alkotmányos berendezkedés fenntartásában, a jogszabálymódosítások ugyanis felértékelik a legfőbb bírói fórum szerepét az igazságszolgáltatás stabilitásának megőrzésében. A Kúria elnöke beszélt arról is, hogy októberben megszületett a Kúria új középtávú intézményi stratégiája. Ennek kapcsán kiemelte, a joggyakorlat-elemzés sikertörténet, cél az elemzések egységes módszertanának kialakítása a jövőben, ugyanis számos példa mutatja, hogy a joggyakorlat-elemző csoportok megállapításai fontos visszajelzéseket is tartalmaznak a jogalkotó számára.
A Kúria elnökhelyettese a Büntető Kollégium új jogegységi határozatát ismertette, amelyben a Kúria leszögezi, „bűncselekmény elkövetésére irányuló szándék felhívás nélküli kinyilvánítása is alkalmas lehet bűncselekmény megállapítására.” Dr. Kónya István egy korábbi kúriai döntést ismertetve elmondta, a büntetésvégrehajtási bírónak vizsgálnia kell az elkövetett bűncselekmény súlyát is, amikor dönt az elítélt feltélteles szabadságra bocsátásáról. Hozzátette, az e témában elfogadott legutóbbi törvénymódosítások összehangban állnak a Kúria eddigi joggyakorlatával.
A Közigazgatási-Munkaügyi Kollégium (KMK) vezetője kiemelte, az Országgyűlés előtt lévő jogszabálymódosítások lezárják a közigazgatási bíráskodás körüli vitás kérdéseket. Hozzátette, a Kúria szerepe a módosítások után megerősödhet, hiszen közigazgatási ügyekben valamennyi jogorvoslati lehetőség a Kúria elé kerülhet áprilistól. A bírák érdekeltek abban, hogy az európai igazságügyi eredménytáblán elért eddigi eredményeket a jövőben is megtartsák.
Dr. Tánczos Rita a KMK munkaügyi szakágának igazgatási feladatokkal megbízott bírája beszélt a versenytilalmi megállapodásokkal és a tanulmányi szerződésekkel kapcsolatos bírói gyakorlatot vizsgáló joggyakorlat-elemző csoport megállapításairól. Kiemelte, a jogalkotó figyelembe vette a szakértői grémium megállapításait, a Munka törvénykönyvének módosítási javaslatai között szerepel ugyanis, hogy a jövőben a versenytilalmi megállapodásokat is írásba kell foglalni.
Dr. Orosz Árpád a Polgári Kollégium jogegységesítő tevékenységét ismertette. A Kollégium tanácselnöke a Kúria mellett működő szakértői testületek munkájáról szólva hangsúlyozta, a Kúria nem felülről kívánja irányítani a joggyakorlatot, a jogi-szakmai munkába az alsóbb fokon ítélkező bírákat is bevonja a legfőbb bírói fórum.
Dr. Simonné dr. Gombos Katalin a devizahiteles ügyekkel kapcsolatos kúriai gyakorlatról és szakmai állásfoglalásokról beszélt. A Polgári Kollégium szóvivője kiemelte, az Európai Unió Bíróságának legutóbbi döntései kapcsán megerősítést nyert a Kúria devizahiteles ügyekben követett joggyakorlata.
Dr. Székely Ákos, a Büntető Kollégium vezetője olyan egyedi ügyekben hozott elvi döntéseket ismertetett, amelyekben a Kúria megállapította az emberkereskedelem tényállását. Szerinte az idézett döntések iránymutatásként is szolgálhatnak az alsóbb fokú bíróságoknak.
Budapest, 2019. december 10.
A témában megjelent tudósítások:
Az M1 Híradójának beszámolója (22:55-től)
Az RTL Híradójának tudósítása (36:28-tól)
A Kossuth Rádió Déli Krónikája 12:13-tól adott hírt az eseményről
A hirado.hu cikke.
A Magyar Nemzet tudósítása.
A Magyar Hírlap írása.
A Népszava riportja.
A HVG adózóna rovatának összefoglalója
A zetapress.hu beszámolója.
Darák Péter tájékoztatója
Kónya István tájékoztatója
Székely Ákos tájékoztatója
Kalas Tibor tájékoztatója
Tánczos Rita tájékoztatója
Orosz Árpád tájékoztatója
Simonné Gombos Katalin tájékoztatója